Egentlig havde han uddannet sig til et arbejdsmarked fyldt med muligheder.

Jesper Lunddahl kunne i 2012 med stolthed kalde sig selv cand.it. i webkommunikation, og da han i sin tid var startet på sin uddannelse, var der stor efterspørgsel på lige netop den type arbejdskraft. »Blød kommunikationsmand«, som han kalder det med et grin.

Men virkeligheden var en anden. Efter at år med krise og smalhals havde skåret gevaldigt i jobmulighederne, og selv om han havde en lang videregående uddannelse i bagagen, stod han nu i indædt kamp om hvert eneste job, der blev opslået. »Når jeg sendte en ansøgning, fik man næsten altid at vide, at der havde været på den dårlige side af 100 andre ansøgere med samme profil. Det var lidt af en brat opvågning. Men man kæmper videre, og man må være fleksibel«, fortæller den 42-årige far til to.